b'\n_START_ARTICLE_\nFilippo Juvarra\n_START_PARAGRAPH_\nFilipas Juvara (it. Filippo Juvarra, 1678\xe2\x80\x931736\xc2\xa0m.)\xc2\xa0\xe2\x80\x93 XVIII a. pr. ital\xc5\xb3 baroko architektas, scenografas.\n_START_SECTION_\nBiografija\n_START_PARAGRAPH_\nFilipas Juvara gim\xc4\x97 1678\xc2\xa0m. kovo 27 d. Mesinoje. Jo t\xc4\x97vas buvo metalo apdirb\xc4\x97jas ir graveris. F. Juvara mok\xc4\x97si Mesinoje ir jo anks\xc4\x8diausios architekt\xc5\xabrin\xc4\x97s id\xc4\x97jos buvo realizuotos \xc5\xa0v. Grigaliaus ba\xc5\xbeny\xc4\x8dios interjere (nei\xc5\xa1liko). 1703 m. jis pri\xc4\x97m\xc4\x97 dvasininko \xc4\xaf\xc5\xbeadus ir persik\xc4\x97l\xc4\x97 \xc4\xaf Rom\xc4\x85, kur studijavo vadovaujamas K. Fontanos. Dirbo scenografu kardinolui Pjetrui Otoboniui, suk\xc5\xabr\xc4\x97 scenos dekoracijas Lenkijos karalienei Marijai Kazimirai jos Cukario r\xc5\xabmuose Romoje bei kitas dekoracijas operai Austrijos imperatoriui Juozapui I. 1714 m. jis tapo Sicilijos karaliaus Viktoro Amad\xc4\x97jaus II architektu ir persik\xc4\x97l\xc4\x97 \xc4\xaf Turin\xc4\x85 dirbti Savojie\xc4\x8di\xc5\xb3 dinastijai. Jis dalyvavo tre\xc4\x8diajame Turino miesto prapl\xc4\x97time ir suk\xc5\xabr\xc4\x97 svarbiausius savo pastatus: med\xc5\xbeiokl\xc4\x97s r\xc5\xabmus \xe2\x80\x93 palacin\xc4\x85 Stupinid\xc5\xbeyje (prad\xc4\x97ta 1728 m.) ir Karmelit\xc5\xb3 ba\xc5\xbeny\xc4\x8di\xc4\x85 (1732 m.). Iki 1731 m. pastatyta Superga bazilika. Portugalijos karaliui Jonui V jis 1719\xe2\x88\x9220 m. dirbo ties Mafros r\xc5\xabm\xc5\xb3 projektais. Filipas Juvara buvo vienu garsiausi\xc5\xb3 v\xc4\x97lyvojo baroko architekt\xc5\xb3, ypa\xc4\x8d \xc4\xaftakotas F. Borominio. Teik\xc4\x97 pirmenyb\xc4\x99 form\xc5\xb3 paprastumui ir siek\xc4\x97 integruoti pastat\xc4\x85 \xc4\xaf urbanistin\xc4\x99 aplink\xc4\x85. Filipas Juvara mir\xc4\x97 1736 m. sausio 31 d. Madride, kur paruo\xc5\xa1\xc4\x97 Madrido karali\xc5\xa1k\xc5\xb3j\xc5\xb3 r\xc5\xabm\xc5\xb3 projekt\xc4\x85 Pilypo V u\xc5\xbesakymu. Jo architekt\xc5\xabra prana\xc5\xa1avo rokok\xc4\x85.'